KOMMISSIONENS AFGØRELSE
af 17. december 2010
om indrømmelse af undtagelser til Belgien, Tyskland, Estland, Irland, Grækenland, Spanien, Frankrig, Italien, Ungarn, Malta, Polen, Portugal, Finland og Det Forenede Kongerige for så vidt angår gennemførelse af Europa-Parlamentets og Rådets forordning (EF) nr. 452/2008 om udarbejdelse og udvikling af statistikker over uddannelse og livslang læring
(meddelt under nummer K(2010) 9126)
(Kun den engelske, den estiske, den finske, den franske, den græske, den italienske, den maltesiske, den nederlandske, den polske, den portugisiske, den spanske, den tyske og den ungarske udgave er autentiske)
(2010/786/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 452/2008 af 23. april 2008 om udarbejdelse og udvikling af statistikker over uddannelse og livslang læring (1), særlig artikel 6, stk. 3,
under henvisning til anmodninger fra Kongeriget Belgien, Forbundsrepublikken Tyskland, Republikken Estland, Irland, Den Hellenske Republik, Kongeriget Spanien, Den Franske Republik, Den Italienske Republik, Republikken Ungarn, Republikken Malta, Republikken Polen, Den Portugisiske Republik, Republikken Finland og Det Forenede Kongerige Storbritannien og Nordirland, og
ud fra følgende betragtninger:
(1)
I henhold til artikel 3 i forordning (EF) nr. 452/2008 omfatter forordningen udarbejdelse af statistikker inden for tre specifikke områder.
(2)
I henhold til artikel 6, stk. 3, i forordning (EF) nr. 452/2008 skal der, hvis det er nødvendigt, vedtages begrænsede undtagelser og overgangsperioder, begge baseret på objektive grunde, for en eller flere medlemsstater.
(3)
Det fremgår af de oplysninger, som Kommissionen har modtaget, at medlemsstaternes anmodninger om undtagelser skyldes, at der er behov for større tilpasninger af nationale statistiske systemer for fuldt ud at opfylde kravene i forordning (EF) nr. 452/2008.
(4)
De undtagelser, som Belgien, Tyskland, Estland, Irland, Grækenland, Spanien, Frankrig, Italien, Ungarn, Malta, Polen, Portugal, Finland og Det Forenede Kongerige har anmodet om, bør derfor indrømmes.
(5)
Foranstaltningerne i denne afgørelse er i overensstemmelse med udtalelse fra Udvalget for Det Europæiske Statistiske System -
VEDTAGET DENNE AFGØRELSE:
Artikel 1
Medlemsstaterne indrømmes herved undtagelser som anført i bilaget.
Artikel 2
Denne afgørelse er rettet til Kongeriget Belgien, Forbundsrepublikken Tyskland, Republikken Estland, Irland, Den Hellenske Republik, Kongeriget Spanien, Den Franske Republik, Den Italienske Republik, Republikken Ungarn, Republikken Malta, Republikken Polen, Den Portugisiske Republik, Republikken Finland og Det Forenede Kongerige Storbritannien og Nordirland.
Udfærdiget i Bruxelles, den 17. december 2010.